CELEX: 32018D1119(01)
Language: lt
Date: 1536796800000
Title: 2018 m. rugsėjo 13 d. Europos politinių partijų ir Europos politinių fondų institucijos sprendimas išbraukti fondą „Europa Terra Nostra“ iš registro

19.11.2018   
               
               
                  LT
               
               
                  Europos Sąjungos oficialusis leidinys
               
               
                  C 418/4
               
            
         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJOS SPRENDIMAS
         2018 m. rugsėjo 13 d.
         išbraukti fondą „Europa Terra Nostra“ iš registro
         (Tekstas autentiškas tik vokiečių kalba)
         (2018/C 418/05)
         EUROPOS POLITINIŲ PARTIJŲ IR EUROPOS POLITINIŲ FONDŲ INSTITUCIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį,
         atsižvelgdama į 2014 m. spalio 22 d. Europos Parlamento ir Tarybos reglamentą (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (1), ypač į jo 40a straipsnį,
         kadangi:
         
                     (1)
                  
                  
                     2017 m. rugsėjo 13 d. Europos Komisija pateikė pasiūlymą dėl Europos Parlamento ir Tarybos reglamento, kuriuo iš dalies keičiamas Reglamentas (ES, Euratomas) Nr. 1141/2014 dėl Europos politinių partijų ir Europos politinių fondų statuto ir finansavimo (2),
                  
               
                     (2)
                  
                  
                     2018 m. balandžio 9 d. Europos politinių partijų ir Europos politinių fondų institucija (toliau – institucija) gavo fondo „Europa Terra Nostra“ (toliau – ETN) prašymą pagal Reglamento (ES, Euratomas) Nr. 1141/2014 8 straipsnio 1 dalį registruoti jį kaip Europos politinį fondą,
                  
               
                     (3)
                  
                  
                     2018 m. balandžio 24 d. institucija priėmė sprendimą registruoti ETN kaip Europos politinį fondą (toliau – sprendimas registruoti). Sprendimas registruoti buvo paskelbtas Europos Sąjungos oficialiajame leidinyje2018 m. gegužės 31 d. ir šią dieną ETN įgijo Europos teisinį subjektiškumą. ETN yra oficialiai susijęs su Europos politine partija – Taikos ir laisvės aljansu (toliau – APF),
                  
               
                     (4)
                  
                  
                     2018 m. gegužės 3 d. Europos Parlamentas ir Taryba priėmė Reglamentą (ES, Euratomas) 2018/673 (3), kuriuo iš dalies keičiamas Reglamentas (ES, Euratomas) Nr. 1141/2014. Reglamentas (ES, Euratomas) 2018/673 įsigaliojo jo paskelbimo Europos Sąjungos oficialiajame leidinyje dieną, t. y. 2018 m. gegužės 4 d., ir juo, be kita ko, buvo iš dalies pakeistos pareiškėjams keliamos sąlygos, kad jie galėtų būti registruojami kaip Europos politinės partijos,
                  
               
                     (5)
                  
                  
                     Reglamento (ES, Euratomas) Nr. 1141/2014 40a straipsnio 3 dalyje yra numatytas reikalavimas, kad Europos politinės partijos, užregistruotos iki 2018 m. gegužės 4 d., ne vėliau kaip 2018 m. liepos 5 d. turi pateikti dokumentus, įrodančius, kad jos atitinka iš dalies pakeisto Reglamento (ES, Euratomas) Nr. 1141/2014 3 straipsnio 1 dalies b ir ba punktuose nustatytas sąlygas (toliau – iš dalies pakeistos registracijos sąlygos). Institucija, vadovaudamasi Reglamento (ES, Euratomas) Nr. 1141/2014 40a straipsnio 4 dalimi, išbraukia iš registro Europos politinę partiją ir su ja susijusį Europos politinį fondą, jei ši partija iki 2018 m. liepos 5 d. neįrodo, kad ji atitinka iš dalies pakeistas registracijos sąlygas,
                  
               
                     (6)
                  
                  
                     2018 m. gegužės 4 d. institucija kreipėsi į visas registruotas Europos politines partijas laišku, kuriame jos buvo informuotos apie tai, kad teisėkūros procesas baigtas priėmus Reglamentą (ES, Euratomas) 2018/673 (toliau – 2018 m. gegužės 4 d. laiškas). 2018 m. gegužės 4 d. laiške buvo paaiškintas naujo teisės akto poveikis ir priminta, kad Europos politinės partijos ne vėliau kaip 2018 m. liepos 5 d. privalo pateikti dokumentus, įrodančius, kad jos atitinka iš dalies pakeistas registracijos sąlygas,
                  
               
                     (7)
                  
                  
                     institucija 2018 m. birželio 22 d. gavo partijos „Kotleba - L’udová Strana Naše Slovensko“ (toliau – LSNS) pareiškimą, kuriame, be kita ko, nurodoma, kad LSNS yra APF partija narė ir yra atstovaujama Slovakijos Respublikos Nacionalinėje Radoje,
                  
               
                     (8)
                  
                  
                     institucija 2018 m. liepos 2 d. gavo partijos „Nationaldemokratische Partei Deutschlands“ (toliau – NDP) pareiškimą, kuriame, be kita ko, nurodoma, kad NDP yra APF partija narė ir yra atstovaujama Europos Parlamente,
                  
               
                     (9)
                  
                  
                     institucija nei iš APF, nei iš nacionalinių politinių partijų APF vardu iki 2018 m. liepos 5 d. negavo daugiau jokių dokumentų, kuriais būtų įrodyta, kad APF atitinka iš dalies pakeistas registracijos sąlygas,
                  
               
                     (10)
                  
                  
                     2018 m. rugpjūčio 10 d. institucija išsiuntė APF ir ETN savo preliminarų vertinimą, siekdama, kaip numatyta Reglamento (ES, Euratomas) Nr. 1141/2014 34 straipsnyje, suteikti jiems galimybę būti išklausytiems dėl iš dalies pakeistų registracijos sąlygų ir dėl to, kad APF iki 2018 m. liepos 5 d. nepateikė visų reikiamų dokumentų,
                  
               
                     (11)
                  
                  
                     nei APF, nei ETN nepateikė jokių pastabų dėl institucijos 2018 m. rugpjūčio 10 d. preliminaraus vertinimo,
                  
               
                     (12)
                  
                  
                     institucija laikosi nuomonės, jog APF per ES teisės aktų leidėjo nustatytą terminą neįrodė, kad atitinka iš dalies pakeistas registracijos sąlygas. Tų sąlygų APF neatitinka, nes iki 2018 m. liepos 5 d. pateikė ne visus reikiamus dokumentus, t. y. buvo pateikti tik LSNS (Slovakija) ir NPD (Vokietija) dokumentai. Šių dviejų pareiškimų nepakanka, kad būtų įrodyta, jog APF atitinka iš dalies pakeistas registracijos bent viename ketvirtadalyje valstybių narių sąlygas,
                  
               
                     (13)
                  
                  
                     institucija taip pat mano, kad LSNS ir NDP pareiškimų esmės analizės atlikti nebūtina, nes, nors šie pareiškimai iš principo tiktų įrodyti, kad APF atitinka iš dalies pakeistas registracijos dviejose valstybėse narėse sąlygas, tai nepakeistų fakto, kad iki 2018 m. liepos 5 d. APF pateikė ne visus reikiamus dokumentus,
                  
               
                     (14)
                  
                  
                     institucija, vadovaudamasi Reglamento (ES, Euratomas) Nr. 1141/2014 40a straipsnio 4 dalimi, laikosi nuomonės, jog APF iki 2018 m. liepos 5 d. neįrodė, kad atitinka iš dalies pakeistas registracijos sąlygas, todėl APF ir ETN turi būti išbraukti iš registro,
                  
               PRIĖMĖ ŠĮ SPRENDIMĄ:
         
            1 straipsnis
            Fondas „Europa Terra Nostra“ išbraukiamas iš registro.
         
         
            2 straipsnis
            Šis sprendimas skirtas
            
                        fondui „Europa Terra Nostra“
                     
                  
                        Kurfürstendamm 195, 3. OG
                     
                  
                        10707 Berlynas
                     
                  
                        DEUTSCHLAND
                     
                  
         
            Priimta Briuselyje 2018 m. rugsėjo 13 d.
            
               
                  Europos politinių partijų ir Europos politinių fondų institucijos vardu
               
               
                  Direktorius
               
               M. ADAM
            
         
         
            (1)  OL L 317, 2014 11 4, p. 1.
         
            (2)  COM/2017/0481 final, 2017/0219 (COD).
         
            (3)  OL L 114 I, 2018 5 4, p. 1.